32007D0069
L 032/167
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 декември 2006 година
за оправомощаване на Румъния да отсрочи прилагането на определени разпоредби на Директива 2002/53/ЕО на Съвета относно общия каталог на сортовете от земеделски растителни видове
(нотифицирано под номер C(2006) 6568)
(текст от значение за ЕИП)
(2007/69/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на България и на Румъния, и по-специално член 4, параграф 3 от него,
като взе предвид акта за присъединяване на България и на Румъния, и по-специално член 42 от него,
като има предвид, че:
(1)
Съгласно член 42 от Акта за присъединяване Комисията може да приеме преходни мерки, ако те са необходими за улесняване преминаването от действащия режим в България и в Румъния към режима, който произтича от общностните правила във ветеринарната и във фитосанитарната област. Тези мерки включват разпоредбите за пускане на семената на пазара.
(2)
Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове (1) предвижда сортовете на земеделски растителни видове, които попадат в Директива 2002/53/ЕО, предмет на член 1, параграф 1 от нея, да могат да бъдат пуснати на пазара само ако са изпълнени условията, посочени в член 4, параграф 1 и в членове 7 и 11 от нея.
(3)
Пускането на пазара на семената от някои сортове би трябвало да бъде забранено в Румъния от датата на присъединяване на тази държава, освен ако е предоставена дерогация от тези разпоредби.
(4)
За да може Румъния да приеме и да започне прилагането на мерките, с които да гарантира, че въпросните сортове са приети в съответствие с принципите на общностната система, уместно е да ѝ се разреши да отсрочи с три години, считано от датата на нейното присъединяване, прилагането на Директива 2002/53/ЕО по отношение на пускането на нейния пазар на семена от сортовете, вписани в нейния каталог, в съответствие с принципи, различни от залегналите в посочената директива, и за които е внесена официална молба от Румъния на 28 септември 2006 г.
(5)
Мерките, предвидени в настоящото решение, са в съответствие със становището на Постоянния комитет по посевен и посадъчен материал за земеделието, цветарството и горското стопанство,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 4, параграф 1 и от членове 7 и 11 от Директива 2002/53/ЕО на Румъния е разрешено да отсрочи с три години, считано от датата на нейното присъединяване, прилагането на посочената директива по отношение на пускането на нейния пазар на сортовете, изброени в приложението към настоящото решение.
През този срок тези семена за посев се пускат само на румънския пазар. Всеки етикет или документ, официален или не, който е поставен на пратката на семена за посев, които попадат под разпоредбите на настоящото решение или който я придружава, посочва ясно, че семената за посев са предназначени за пускане само на румънския пазар.
Член 2
Настоящото решение влиза в сила при условие и от датата на влизане в сила на Договора за присъединяване на България и на Румъния.
Член 3
Адресати на настоящото решение са държавите членки.
Съставено в Брюксел на 18 декември 2006 година.